Ստեֆանի Ադամս

Ստեֆանի Ադամս (անգլ.՝ Stephanie Adams, հուլիսի 24, 1970(1970-07-24), Orange, Էսեքս շրջան, Նյու Ջերսի, ԱՄՆ - մայիսի 18, 2018(2018-05-18), Նյու Յորք շրջան, Նյու Յորք, Նյու Յորք, ԱՄՆ), ամերիկացի ֆոտոմոդել և կին գրող։ 1992 թվականի նոյեմբերին դարձել է տղամարդկանց «Playboy» ամսագրի Playmate-ը։


== Կենսագրություն ==


=== Վաղ տարիներ ===
Ադամսը ծնվել է Նյու Ջերսիի Օրինջ քաղաքում և դաստիարակվել է իր հորաքույրների՝ նախկին մոդելներ Ջոյսի և Փերլի կողմից, որոնք դրդել են նրան 16 տարեկանում սկսել մոդելի գործունեությունը։ Ունեցել է աֆրոամերիկյան, եվրոպեոիդային և չերոկիական արմատներ, ինչպես նաև պնդել է, որ նախագահներ Ջոն Ադամսի և Ջոն Քվինսի Ադամսի անմիջական ժառանգորդն է։


=== Գործունեություն ===
Ադամսն ավարտել է «Ophelia DeVore School of Charm» միջնակարգ դպրոցը և գործունեությունն սկսել է որպես մոդել՝ հայտնվելով «Seventeen», «Venus Swimwear» ամսագրերի և «Clairol» առևտրային գովազդային տեսահոլովակների լուսանկարներում։ Նա «Playboy» ամսագրում հայտնվել է որպես «Միսս նոյեմբեր 1992»` միևնույն ժամանակ լինելով «Wilhelmina Models»-ի պայմանագրային աշխատող։ Ավելի ուշ նա տեղափոխվել է «Elite Model Management», երբ սկսել է համագործակցել դրա գլխավոր տնօրեն Ջոն Կասաբլանկասի հետ։
Ադամսը 1992 թվականին Ֆերլի Դիքինսոնի համալսարանում ստացել է բակալավրի աստիճան։ Նա հայտնվել է «Village Voice»-ի շապիկին։ 2003 թվականի նոյեմբերի 20-ին հայտնվել է «Playboy» ամսագրի 50-ամյակի պատվին թողարկված «Ուշ շոու Դեյվիդ Լեթերմանի հետ» շոուի «Top 10» էպիզոդում։
1999 թվականին Ադամսը հիմնադրել է «Goddessy» ընկերությունը։ Նա իր առաջին գիրքը հրատարակել է 2003 թվականին և իր սեփական հրատարակչական ընկերությունը հիմնել է 2007 թվականին։ 2003 թվականին՝ իր հորաքրոջ կրծքի քաղցկեղից մահից հետո, նա ավելի շատ ժամանակ է տրամադրել գրական գործունեությանը։ Նույն թվականին հրատարակել է հանգուցյալ հորաքրոջը նվիրված գիրք՝ «Նա միայն վերցնում է լավագույնը» վերնագրով, իսկ հետո ևս մեկ գիրք, որը գրվել է նրա տարեց հորաքրոջ՝ Փերլի պատվին` «Պահապան» վերնագրով։ Ադամսը թողարկել է մոտ երկու տասնյակ մետաֆիզիկական գրքեր, աստղաբանական օրացույցներ և տարո քարտերի հավաքածուներ, որոնք վաճառվում են «Goddessy» ապրանքանիշի ներքո։ 2004 թվականին հրատարակել է նաև «Կայսրուհի» վեպը՝ Հին Հռոմում կանանց մասնակցությամբ։
Ադամսը «Goddessy Organics» մաշկի խնամքի ընկերության հիմնադիրն ու գլխավոր տնօրենն էր։ Նրա ամուսնու հետ «Wall Street Chiropractic and Wellness» ընկերության համասեփականատերն էր։


=== Անձնական կյանք ===
Իր գործունեության սկզբում Ադամսն ամուսնացած է եղել իտալական ներդրումային բանկիրի հետ, սակայն հետագայում նրանք ամուսնալուծվել են։ 2003 թվականին «The Magazine» ամսագրի շապիկի փետրվարյան պատմության մեջ Ադամսը հայտարարել է, որ լեսբուհի է՝ դառնալով Playboy-ի առաջին մոդելը՝ նման խոստովանություն անելով։ Սակայն 2009 թվականին Ադամսը հայտարարել է, որ ամուսնանում է տղամարդու հետ։ Նյու Յորքի բժիշկ-մանուալ թերապևտի հետ ամուսնությունից հետո Ադամսը հայտարարել է, որ հեռանում է հասարակական կյանքից և ժամանակի մեծ մասը կանցկացնի ամուսնու ու որդու հետ։


== Մահ ==
2018 թվականի մայիսի 17-ի երեկոյան Ադամսը իր 7-ամյա որդու՝ Վինսենտի հետ բնակություն է հաստատել Մանհեթենի 46-րդ փողոցի վրա գտնվող «Gotham» հյուրանոցի 25-րդ հարկում։ Հաջորդ առավոտյան երկուսն էլ մահացած են գտնվել հյուրանոցի բակում գտնվող երկրորդ հարկի պատշգամբում։ Իրավապահ մարմինների աշխատակիցների տվյալներով՝ Ադամսը և նրա ամուսինը պայքարել են որդու խնամակալության համար, և հյուրանոցում գրանցվելուց մի քանի ժամ առաջ Ադամսը «New York Post» թերթին ասել է, որ իր ամուսինը և նրա փաստաբանը խանգարում են նրան որդու հետ արձակուրդ գնալ։ Ադամսի մահը ճանաչվել է ինքնասպանություն, իսկ նրա որդունը՝ սպանություն։


== Ծանոթագրություններ ==